CELEX: 32014D0875
Language: el
Date: 2014-12-04 00:00:00
Title: 2014/875/ΕΕ: Εκτελεστική απόφαση της Επιτροπής, της 4ης Δεκεμβρίου 2014 , σχετικά με τη δημοσίευση των στοιχείων αναφοράς του προτύπου EN 15649-2:2009+A2:2013 για πλωτά είδη αναψυχής για χρήση επί ή εντός του νερού και του προτύπου EN 957-6:2010+A1:2014 για τον σταθερό εξοπλισμό εξάσκησης στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου  Κείμενο που παρουσιάζει ενδιαφέρον για τον ΕΟΧ

5.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 349/65
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 4ης Δεκεμβρίου 2014
   σχετικά με τη δημοσίευση των στοιχείων αναφοράς του προτύπου EN 15649-2:2009+A2:2013 για πλωτά είδη αναψυχής για χρήση επί ή εντός του νερού και του προτύπου EN 957-6:2010+A1:2014 για τον σταθερό εξοπλισμό εξάσκησης στην Επίσημη Εφημερίδα της Ευρωπαϊκής Ένωσης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   
      (2014/875/ΕΕ)
   
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2 πρώτο εδάφιο,
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα όταν τηρεί τα μη υποχρεωτικά εθνικά πρότυπα που αποτελούν μεταφορά ευρωπαϊκών προτύπων, τα στοιχεία αναφοράς των οποίων έχουν δημοσιευτεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από τους ευρωπαϊκούς οργανισμούς τυποποίησης κατ' εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Στις 21 Απριλίου 2005 η Επιτροπή εξέδωσε την απόφαση 2005/323/ΕΚ (2) για τις προδιαγραφές ασφάλειας που πρέπει να πληρούν τα ευρωπαϊκά πρότυπα για επιπλέοντα είδη αναψυχής που χρησιμοποιούνται στην επιφάνεια ή εντός των υδάτων.
            
         
               (6)
            
            
               Στις 6 Σεπτεμβρίου 2005 η Επιτροπή εξέδωσε την εντολή M/372, με την οποία ανέθεσε στους ευρωπαϊκούς οργανισμούς τυποποίησης την εκπόνηση ευρωπαϊκών προτύπων με στόχο την αντιμετώπιση των κύριων κινδύνων που συνδέονται με πλωτά είδη αναψυχής για χρήση επί ή εντός του νερού, όπως είναι ο πνιγμός και τα ατυχήματα που παραλίγο να καταλήξουν σε πνιγμό, καθώς και άλλων κινδύνων που συνδέονται με τον σχεδιασμό του προϊόντος, όπως η ανεξέλεγκτη απομάκρυνση, η απώλεια στήριξης του χρήστη, η πτώση από μεγάλο ύψος, η παγίδευση ή η εμπλοκή σε σκοινιά ή ιμάντες πάνω ή κάτω από την επιφάνεια του ύδατος, η αιφνίδια απώλεια πλευστότητας, η ανατροπή, το σοκ λόγω ψύχους, καθώς και των εγγενών κινδύνων της χρήσης τους, όπως η σύγκρουση και η πρόσκρουση και, τέλος, κινδύνων που συνδέονται με ανέμους, ρεύματα και παλίρροιες.
            
         
               (7)
            
            
               Η ευρωπαϊκή επιτροπή τυποποίησης (CEN) θέσπισε μια σειρά ευρωπαϊκών προτύπων (EN 15649 μέρη 1-7) για πλωτά είδη αναψυχής για χρήση επί ή εντός του νερού, ανταποκρινόμενη στην εντολή της Επιτροπής. Στις 18 Ιουλίου 2013 η Επιτροπή εξέδωσε την εκτελεστική απόφαση 2013/390/ΕΕ (3), σύμφωνα με την οποία τα ευρωπαϊκά πρότυπα EN 15649 μέρη 1-7 για πλωτά είδη αναψυχής πληρούν τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτουν, και δημοσίευσε τα στοιχεία αναφοράς τους στη σειρά C της Επίσημης Εφημερίδας της Ευρωπαϊκής Ένωσης.
            
         
               (8)
            
            
               Στη συνέχεια η ευρωπαϊκή επιτροπή τυποποίησης αναθεώρησε το ευρωπαϊκό πρότυπο EN 15649-2:2009+A2:2013 για πλωτά είδη αναψυχής για χρήση επί ή εντός του νερού.
            
         
               (9)
            
            
               Το ευρωπαϊκό πρότυπο EN 15649-2:2009+A2:2013 ανταποκρίνεται στην εντολή M/372 και συμμορφώνεται με τη γενική επιταγή ασφάλειας της οδηγίας 2001/95/ΕΚ. Επομένως, τα στοιχεία αναφοράς του θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (10)
            
            
               Στις 27 Ιουλίου 2011 η Επιτροπή εξέδωσε την απόφαση 2011/476/ΕΕ (4) σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για τον σταθερό εξοπλισμό εξάσκησης.
            
         
               (11)
            
            
               Στις 5 Σεπτεμβρίου 2012 η Επιτροπή ανέθεσε, με την εντολή τυποποίησης M/506, στους ευρωπαϊκούς οργανισμούς τυποποίησης να αναπτύξουν ευρωπαϊκά πρότυπα για τον σταθερό εξοπλισμό εξάσκησης. Τα πρότυπα αυτά έπρεπε να ακολουθούν την αρχή σύμφωνα με την οποία, σε συνήθεις, εύλογες και προβλεπόμενες συνθήκες χρήσης, ο σχεδιασμός του εξοπλισμού ή οι σχετικές διασφαλίσεις ελαχιστοποιούν τους κινδύνους τραυματισμού ή βλάβης της υγείας.
            
         
               (12)
            
            
               Η ευρωπαϊκή επιτροπή τυποποίησης εξέδωσε ευρωπαϊκά πρότυπα (EN 957, μέρος 2 και μέρη 4-10) και ένα ευρωπαϊκό πρότυπο EN ISO 20957 μέρος 1. ΤΑ εν λόγω πρότυπα εμπίπτουν στο πεδίο της εντολής της Επιτροπής.
            
         
               (13)
            
            
               Στις 13 Ιουνίου 2014 η Επιτροπή εξέδωσε την εκτελεστική απόφαση 2014/357/ΕΕ (5), σύμφωνα με την οποία τα ευρωπαϊκά πρότυπα EN 957 μέρη 2 και 4-10 και το ευρωπαϊκό πρότυπο EN ISO 20957 μέρος 1 για τον σταθερό εξοπλισμό εξάσκησης πληρούν τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτουν, και δημοσίευσε τα στοιχεία αναφοράς τους στη σειρά C της Επίσημης Εφημερίδας της Ευρωπαϊκής Ένωσης.
            
         
               (14)
            
            
               Στη συνέχεια η ευρωπαϊκή επιτροπή τυποποίησης αναθεώρησε το ευρωπαϊκό πρότυπο EN 957-6:2010+A1:2014 για τον σταθερό εξοπλισμό εξάσκησης.
            
         
               (15)
            
            
               Το ευρωπαϊκό πρότυπο EN 957-6:2010+A1:2014 ανταποκρίνεται στην εντολή M/506 και συμμορφώνεται με τη γενική επιταγή ασφάλειας της οδηγίας 2001/95/ΕΚ. Επομένως, τα στοιχεία αναφοράς του θα πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (16)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα στοιχεία αναφοράς των ακόλουθων προτύπων δημοσιεύονται στη σειρά C της Επίσημης Εφημερίδας της Ευρωπαϊκής Ένωσης:
   
               α)
            
            
               EN 15649-2:2009+A2:2013 «Πλωτά είδη αναψυχής για χρήση επί ή εντός του νερού — Μέρος 2: Πληροφόρηση καταναλωτή»·
            
         
               β)
            
            
               EN 957-6:2010+A1:2014 για «Σταθερό εξοπλισμό εξάσκησης — Μέρος 6: Κυλιόμενοι τάπητες, επιπρόσθετες ειδικές απαιτήσεις ασφάλειας και μέθοδοι δοκιμών».
            
         Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 4 Δεκεμβρίου 2014.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 11 της 15.1.2002, σ. 4.
   
      (2)  Απόφαση 2005/323/ΕΚ της Επιτροπής, της 21ης Απριλίου 2005, για τις προδιαγραφές ασφάλειας που πρέπει να πληρούν τα ευρωπαϊκά πρότυπα για επιπλέοντα είδη αναψυχής που χρησιμοποιούνται στην επιφάνεια ή εντός των υδάτων σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (ΕΕ L 104 της 23.4.2005, σ. 39).
   
      (3)  Εκτελεστική απόφαση 2013/390/ΕΕ της Επιτροπής, της 18ης Ιουλίου 2013, για τη συμμόρφωση της σειράς ευρωπαϊκών προτύπων EN 15649 (μέρη 1-7) για πλωτά είδη αναψυχής επί ή εντός του νερού με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και για τη δημοσίευση των στοιχείων αναφοράς αυτών των προτύπων στην Επίσημη Εφημερίδα της Ευρωπαϊκής Ένωσης (ΕΕ L 196 της 19.7.2013, σ. 22).
   
      (4)  Απόφαση 2011/476/ΕΕ της Επιτροπής, της 25ης Ιουλίου 2011,σχετικά με τις απαιτήσεις ασφάλειας που πρέπει να πληρούν τα ευρωπαϊκά πρότυπα για το σταθερό εξοπλισμό εξάσκησης σύμφωνα με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου (ΕΕ L 196 της 28.7.2011, σ. 16).
   
      (5)  Εκτελεστική απόφαση 2014/357/ΕΕ της Επιτροπής, της 13ης Ιουνίου 2014, σχετικά με τη συμμόρφωση της σειράς ευρωπαϊκών προτύπων EN 957 (μέρος 2 και μέρη 4-10) και του ευρωπαϊκού προτύπου EN ISO 20957 (μέρος 1) που αφορούν τον σταθερό εξοπλισμό εξάσκησης, καθώς και δέκα ευρωπαϊκών προτύπων που αφορούν τον εξοπλισμό γυμναστικής με την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου για τη γενική ασφάλεια των προϊόντων και σχετικά με τη δημοσίευση των στοιχείων αναφοράς των εν λόγω προτύπων στην Επίσημη Εφημερίδα της Ευρωπαϊκής Ένωσης (ΕΕ L 175 της 14.6.2014, σ. 40).